Bybelskool » Ons sal alles doen wat die Here beveel het – Eksodus 24
Die noodsaak van die wet
Die pad met God kan net op een manier bewandel word, en dit is deur ‘n absolute gehoorsaamheid aan sy wil vir die lewe. Hierdie wil word uitgespel in die gawe en onderrig van die Tora. Dit is waarom ‘n mens nooit die wet kan lig skat of ignoreer nie.
Die Tora was die lig op die pad, die lamp vir die voet, die sleutel na die konstante teenwoordigheid van die Here. Daarom was die Tora ook so omvattend. Sodat Israel alle onsekerheid oor etiese goed, oor die regte aanbidding van God, oor hoe die verskillende tipe sosiale verhoudings moet werk, kon uitskakel.
Die Tora openbaar dus aan ons hoe ongelooflik ons behoefte aan begeleiding in die weë van die Here is. Die feit dat dit so uitvoerig uitgespel word, dui nie op ‘n puntenerige God nie, maar op ‘n vergeetagtige volk wat nie sonder gedetailleerde praktiese geestelike begeleiding aan hulle verhouding met God, mekaar en die wêreld reg kon laat geskied nie.
Die Tora sou mettertyd uitgebrei word soos daar nuwe vraagstukke na vore gekom het, en ook geïnterpreteer word deur die priesters en profete soos daar nuwe situasies ontstaan het deur die loop van Israel se geskiedenis, ‘n proses wat tot die kanon van die OT gelei het, en ook in die NT verder geneem sou word.
Ons moet egter vir geen enkele oomblik dink dat die Tora op enige manier onnodig was of minder geestelik was as bv. die dinamiese verhouding van die aartsvaders met hulle God. Die Israeliete kon nie sonder die wet klaarkom nie, omdat dit die onsekerheid oor die verhouding God en mekaar uit die weg geruim het. Dit was die maatstaf vir hulle verhouding met God en mekaar.
Dat dit uiteindelik geblyk het dat die wet nie mense se harte kon verander het nie, soos Paulus uitvoerig in Romeine skrywe, hef nie die noodsaak van die gawe van en gehoorsaamheid aan die wet op nie.
Dat Christus ons harte moes kom verander om die wet na te kan kom, bevestig dat die probleem by ons was weens ons sondigheid, nie dat die wet nie nodig en steeds geldig is of was nie. Ons is net in die bevoorregte posisie dat die Here Jesus se nakoming van die wet, sy geregtigheid, ons toegereken word.
Die noodsaak van gehoorsaamheid
Toe al die riglyne van die Here vir Moses gegee is – die Tien Gebooie en al die bepalinge van die verbondsboek – en Moses dit alles neergeskryf het, het hy dit aan die volk gaan bekend maak.
Hoe mooi is hulle reaksie nie! Hulle het twee keer soos een man gesê: “Ons sal alles doen wat die Here beveel het.”
Daarmee is die verbond met die Here formeel gesluit. Die verbondsboek met al sy riglyne sou die basis van dié verhouding wees.
Die voordeel van gehoorsaamheid
Hierdie is een van die mooiste verhale vir my in die hele Bybel. Moses, Aäron, Nadab, Abihu en die sewentig leiers van Israel het ná die belofte van gehoorsaamheid die berg uitgeklim soos die Here hulle uitgenooi en beveel het. Die volk moes agterbly.
Hierdie leiers het die ongelooflike voorreg beleef om op ‘n heel direkte wyse in God se teenwoordigheid te kom. Dit is wat gehoorsaamheid vir jou bied. Onbelemmerde toegang tot God self en sy heerlikheid.
Die beskrywing van God se teenwoordigheid kom ooreen met die visioene van Esegiël en Johannes se Openbaring. Onder sy voete was ’n plaveisel soos saffiersteen wat so blou was soos die hemel self. Die leiers het dit as geen bedreiging beleef nie, maar het saam met die Here geëet en gedrink, ‘n simbool van die tipe gemeenskap wat God met sy mense wou geniet, soos dit was in die Paradys, en volledig moontlik sou word in die nuwe bedeling wat sy Seun sou inlei.
Dit is waarheen gehoorsaamheid lei
Soos die Hebreërskrywer dit in die nuwe bedeling uitspel: “Terwyl ons dan, broeders, vrymoedigheid het om in die heiligdom in te gaan deur die bloed van Jesus op die nuwe en lewende weg wat Hy vir ons ingewy het deur die voorhangsel heen, dit is sy vlees, en ons ’n groot Priester oor die huis van God het, laat ons toetree met ’n waaragtige hart in volle geloofsversekerdheid, die harte deur besprenkeling gereinig van ’n slegte gewete en die liggaam gewas met rein water.” (Hebr 10:19-22).
Laat niks dus in jou pad staan om hierdie God te gehoorsaam nie. Presies en nougeset soos Hy dit in die Woord uitspel. Want, dit is die pad na die lewe.